 ऊयै गल्ल होइयै रेई।  उस बेल्लै अचला ने उस गल्ला दी सचाई गी नेईं सा समझेआ, पर मृणाल दी दस्सी दी ओ दलदल जिसलै अज्ज उसी हेठ गै हेठ, धरता अन्दर गै अन्दर खिच्चा करदी ही तां किश बी समझना बाकी नेईं सा बचे दा।  भला उस रोज उन्न गल्ला गी इस चाली समझना चाहेआ सा।  ओ अपने समाजा दी पूरी अजादी च अक्ख-कन्न खुल्ले रक्खिए बडोई ही, आपूं उन्न मन-मरजी दा रस्ता अपने आस्तै तुप्पेआ सा, उसी इस गल्ला दा गौह् सा।  पर इम्तेहाना दी मुश्कल घड़ी च किश बी कम्म नईं आया।  ओदी मसीबत छैंदे-छैंदे पैरें उठी आई, मित्रा दे रूपा च, बड्डे चाचा जी दे प्यारा दा ते श्रद्धा दा लाबा लाइयै।  उस जीने-जोगड़े ते ओदा भला च्हाने आले बुड्डे दे बार-बार आक्खने उप्पर जिस बरखा आली रातीं ओ सुरेश दे बिस्तरे उप्पर जाइयै आत्महत्या करी बेठी, उस रोज जेकर उसी कोई बचाई सकदा सा तां ओ सा ओदा इक मात्र स्हारा, ओदा मतीत्व जिसी मृणाल ने जींदे जी ते मरने दे बाद बी जरूरी धर्म ते नित्य आक्खेआ सा।  पर उस रोज ओदे बाह्रले रूप ने गै बड्डी उसी हार दित्ती।  ओदी जमांदरू शिक्षा ते संस्कार, ओदी आत्मा गी घटिया कैदखाना समझिए बाह्रली दुनिया गी गै सब किश मनदे रे।  जड़ा धर्म लबदा नेईं, जड़ा कुसै कुफा च सुत्ते दा ऐ, दिला दा ओ धर्म कदें बी ओदे आस्तै जींदा-जागदा नेईं बनी सकेआ।  इस लेई बाह्रली दुनिया कन्ने मेल बनाई रक्खने आस्तै उन्न इक भलीमानस जनानी दे बाह्रले रूपा गी गै शर्मा च बन्नी रक्खेआ।  इस मोह् गी त्रोड़िए, अपने-आपा गी बड्डा बनाइयै ओ ए कदें नेईं आक्खी सकी जे चाचा जी, सें जाननी आं, जे मेरे प्हाड़ा जेडे उच्चे झूठा करी संसारा च मेरे सच्चा गी कोई बी सच्च नेईं मन्नन लगा।  में जाननी आं जे कल तुस घृणा करी मेरी नुहार बी नेईं दिक्खगे, तुन्दी सती-सवित्री नूंह दे घरा दा दरोआजा बी मेरे आस्तै सदा-सदा लेई बन्द होई जाग ते मेरी भड्डी हर पास्सै फैली जाग। 